
Text rozhodnutia
Súd: Krajský súd Žilina Spisová značka: 20S/64/2016 Identifikačné číslo súdneho spisu: 5016200410 Dátum vydania rozhodnutia: 21. 06. 2016 Meno a priezvisko sudcu, VSÚ: JUDr. Erika Čanádyová ECLI: ECLI:SK:KSZA:2016:5016200410.1 Uznesenie Krajský súd v Žiline, v právnej veci žalobcu: Froms, s. r. o., so sídlom Radlinského č. 1727/49, 026 01 Dolný Kubín, IČO: 46 673 652, právne zastúpeného Advokátskou kanceláriou JUDr. ŠKERDA, s.r.o., so sídlom Radlinského 1727/49, 026 01 Dolný Kubín, IČO: 36 858 501, proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica, o preskúmanie rozhodnutia žalovaného č. 102598024/2016 zo dňa 19.02.2016, o návrhu žalobcu o odklad vykonateľnosti napadnutého rozhodnutia, takto r o z h o d o l : O d k l a d á vykonateľnosť rozhodnutia Finančného riaditeľstva Slovenskej republiky č. 102598024/2016 zo dňa 19.02.2016. o d ô v o d n e n i e : Podanou žalobou sa žalobca prostredníctvom právneho zástupcu domáhal preskúmania a následne zrušenia rozhodnutia žalovaného č. 102598024/2016 zo dňa 19.02.2016, ktorým žalovaný potvrdil rozhodnutie Daňového úradu Žilina č. 21218210/2015 zo dňa 10.11.2015 o vyrubení žalobcovi rozdielu dane z príjmov právnickej osoby za zdaňovacie obdobie 2012 v sume 7 247,36 Eur. Zároveň v žalobe žiadal, aby súd podľa § 250c ods. 1 druhá veta O.s.p. odložil vykonateľnosť napadnutého rozhodnutia. Ako dôvod uviedol, že žalobca podniká v oblasti stavebníctva od roku 2012. Vzhľadom na to, že v stavebníctve je aktuálne stavebná sezóna, musí pravidelne uhrádzať faktúry svojich dodávateľov, aby zabezpečil fungovanie celého spektra odberateľsko-dodávateľských vzťahov. Ak by sa začalo s výkonom napadnutého rozhodnutia, bolo by to pre žalobcu likvidačné a malo by to nepriaznivý dopad aj na mnohých dodávateľov žalobcu, medzi ktorých patria okrem obchodných spoločností aj živnostníci. Zároveň z tohto dôvodu by u žalobcu došlo k druhotnej platobnej neschopnosti, a tým aj k ukončeniu jeho podnikania. Podľa § 250c ods. 1 O.s.p. žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Žalobca nie je povinný preukazovať, že príslušná ujma bezprostredne nastala, avšak vyžaduje sa preukázanie, že výkonom napadnutého rozhodnutia určitá závažná ujma hrozí. V danom prípade Krajský súd v Žiline prihliadol na sumu, ktorú je žalobca povinný zaplatiť na základe napadnutého správneho rozhodnutia. V prípade, ak by došlo k okamžitému zexekvovaniu tejto sumy (7 247,36 Eur), mohla by byť ohrozená ďalšia podnikateľská činnosť žalobcu, ako aj záujmy ďalších obchodných spoločností a živnostníkov v postavení dodávateľa žalobcu. Tým je splnená podmienka, že žalobcovi hrozí závažná ujma tak, ako to má na mysli § 250c ods. 1 O.s.p.. Vzhľadom na vyššie uvedené skutočnosti predseda senátu vyhovel žiadosti žalobcu a odložil vykonateľnosť napadnutého rozhodnutia žalovaného. Poučenie: Proti tomuto uzneseniu odvolanie n i e j e prípustné. V Žiline, dňa 21.06.2016 JUDr. Erika Čanádyová predsedníčka senátu Za správnosť vyhotovenia: Miriama Talapková

